2006年冬季奧林匹克運動會中國香港代表團

2006年2月10號至26號，意大利拖連奴舉辦冬季奧林匹克運動會，香港以「中國香港」嘅名義派隊出賽。今次係香港第二次參加冬奧，代表團由一位運動員組成，佢就係短道速滑選手韓月雙，佢參加咗三個賽事，最好成績係喺女子一千米入面攞到第18。

背景 
香港喺1952年第一次參加奧運會，之後除咗杯葛1980年夏季奧運會之外每屆奧運都有參加，但係冬奧就只係第二次參加，第一次係2002年鹽湖城冬奧。1997年，香港主權移交，但係依然保留英治時期獨立派隊參加奧運同其他國際賽事嘅權利。截至2022年北京冬奧，香港喺冬奧入面都仲未攞過獎牌。今次拖連奴冬奧，香港派咗一位運動員參賽，佢就係短道速滑選手韓月雙。佢亦都係開幕典禮同閉幕典禮
嘅持旗手。

短道速滑 
韓月雙喺參加2006年冬奧嗰陣23歲，喺2月12號，女子500米預賽，韓月雙喺第6組，以47.087秒嘅成績完成，排小組第四，被淘汰，因為只有每組頭兩名嘅選手可以晉級去半準決賽。佢喺成個項目入面排24。2月18號，佢參加女子1500米預賽，喺第4組，佢以2分36.233秒嘅成績完成，排小組第五，同樣被淘汰，因為只有每組頭三名嘅選手可以晉級去半準決賽，佢喺成個項目入面排24。2月22號，女子1000米預賽，佢喺第4組，以1分37.883秒嘅成績排小組第3，不過只有每組頭兩名嘅選手可以晉級去半準決賽，所以又被淘汰，佢喺成個項目入面排18。4年後韓月雙再次代表香港參加2010年冬奧。

類:奧林匹克運動會中國香港代表團
類:冬季奧林匹克運動會代表團
類:2006年冬季奧林匹克運動會
類:香港2006年